Document ID: 32015D0536

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/536 ΤΗΣ ΕΠΙΤΡΟΠΉΣ
της 27ης Μαρτίου 2015
για την τροποποίηση του παραρτήματος II της απόφασης 2007/777/ΕΚ όσον αφορά την καταχώριση για τις Ηνωμένες Πολιτείες στον κατάλογο τρίτων χωρών ή μερών τους εκ των οποίων επιτρέπεται η είσοδος στην Ένωση προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων, σε σχέση με περαιτέρω εκδηλώσεις εστιών υψηλής παθογονικότητας γρίπης των πτηνών στην εν λόγω χώρα
[κοινοποιηθείσα υπό τον αριθμό C(2015) 1990]
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 σημείο 1 πρώτο εδάφιο, το άρθρο 8 σημείο 4 και το άρθρο 9 παράγραφος 4 στοιχείο γ),
Εκτιμώντας τα ακόλουθα:
(1)
Η απόφαση 2007/777/ΕΚ της Επιτροπής (2) καθορίζει τους κανόνες υγείας των ζώων και δημόσιας υγείας για την εισαγωγή στην Ένωση και τη διαμετακόμιση και την αποθήκευση στην Ένωση φορτίων προϊόντων με βάση το κρέας και επεξεργασμένων στομαχιών, ουροδόχων κύστεων και εντέρων («τα εμπορεύματα»).
(2)
Το μέρος 1 του παραρτήματος II της απόφασης 2007/777/ΕΚ περιγράφει τις περιοχές των τρίτων χωρών από τις οποίες η εισαγωγή των εμπορευμάτων στην Ένωση είναι περιορισμένη για λόγους υγείας των ζώων και για τις οποίες εφαρμόζεται περιφερειοποίηση. Στο μέρος 2 του εν λόγω παραρτήματος παρατίθεται κατάλογος τρίτων χωρών ή τμημάτων τους εκ των οποίων επιτρέπεται η εισαγωγή των εμπορευμάτων στην Ένωση, υπό τον όρο ότι τα εμπορεύματα έχουν υποβληθεί στη σχετική επεξεργασία, όπως ορίζεται στο μέρος 4 του εν λόγω παραρτήματος.
(3)
Οι Ηνωμένες Πολιτείες περιλαμβάνονται στο μέρος 2 του παραρτήματος II της απόφασης 2007/777/ΕΚ ως τρίτη χώρα από την οποία επιτρέπονται η εισαγωγή και η διαμετακόμιση μέσω της Ένωσης φορτίων εμπορευμάτων που προέρχονται από πουλερικά, εκτρεφόμενα πτερωτά θηράματα και άγρια πτερωτά θηράματα από ορισμένα τμήματα του εδάφους τους ανάλογα με την εκδήλωση εστιών HPAI. Η εν λόγω περιφερειοποίηση αναγνωρίζεται στην απόφαση 2007/777/ΕΚ, όπως τροποποιήθηκε με την εκτελεστική απόφαση (ΕΕ) 2015/252 της Επιτροπής (3) και την εκτελεστική απόφαση (ΕΕ) αριθ. 2015/349 της Επιτροπής (4), μετά την εκδήλωση εστιών HPAI στις πολιτείες California, Idaho, Oregon και Washington. Η απόφαση 2007/777/ΕΚ προβλέπει ότι επιτρέπεται η εισαγωγή των εν λόγω εμπορευμάτων από τις εν λόγω προσβεβλημένες πολιτείες στην Ένωση, εφόσον έχουν υποστεί επεξεργασία «D», όπως ορίζεται στο παράρτημα II μέρος 4 της απόφασης 2007/777/ΕΚ («επεξεργασία D»).
(4)
Οι Ηνωμένες Πολιτείας επιβεβαίωσαν περαιτέρω εστίες HPAI του υποτύπου Η5 στα σμήνη πουλερικών στις πολιτείες California, Oregon, Minnesota και Washington κατά τον Φεβρουάριο και τον Μάρτιο του 2015. Οι κτηνιατρικές αρχές των Ηνωμένων Πολιτειών ανέστειλαν αμέσως την έκδοση κτηνιατρικών πιστοποιητικών για φορτία με τα συγκεκριμένα εμπορεύματα που προορίζονταν για εισαγωγή στην Ένωση από τις πολιτείες αυτές, οι οποίες έχουν τεθεί υπό κτηνιατρικούς περιορισμούς σχετικά με την εκδήλωση των νέων αυτών εστιών. Οι Ηνωμένες Πολιτείες έχουν επίσης εφαρμόσει πολιτική εξολόθρευσης των πτηνών για τον έλεγχο της HPAI και τον περιορισμό της διασποράς της.
(5)
Σε συμφωνία που έχει συναφθεί μεταξύ της Ένωσης και των Ηνωμένων Πολιτειών (5) προβλέπεται η ταχεία αμοιβαία αναγνώριση των μέτρων περιφερειοποίησης σε περίπτωση εκδήλωσης εστιών της νόσου στην Ένωση ή στις Ηνωμένες Πολιτείες («η συμφωνία»).
(6)
Εξαιτίας της εκδήλωσης εστίας HPAI στις πολιτείες of California, Oregon, Minnesota και Washington, τα εμπορεύματα που προέρχονται από πουλερικά, εκτρεφόμενα πτερωτά θηράματα και άγρια πτερωτά θηράματα από τα τμήματα αυτά των ανωτέρω πολιτειών τα οποία οι κτηνιατρικές αρχές των Ηνωμένων Πολιτειών έχουν θέσει υπό περιορισμούς, θα πρέπει να υφίστανται τουλάχιστον «επεξεργασία D» ώστε να αποφευχθεί η εισαγωγή του ιού HPAI στην Ένωση.
(7)
Όσον αφορά τις εν λόγω εκδηλώσεις εστίας HPAI, η περιφερειοποίηση του εδάφους των Ηνωμένων Πολιτειών έχει επίσης αναγνωριστεί από τον κανονισμό (ΕΚ) αριθ. 798/2008 της Επιτροπής (6), όπως τροποποιήθηκε με τον εκτελεστικό κανονισμό (ΕΕ) 2015/243 της Επιτροπής (7) και τον εκτελεστικό κανονισμό (ΕΕ) αριθ. 2015/342 της Επιτροπής (8) για τις εισαγωγές ορισμένων εμπορευμάτων πουλερικών που εμπίπτουν στο πεδίο εφαρμογής του εν λόγω κανονισμού.
(8)
Για λόγους συνέπειας, η περιγραφή των εδαφών στο μέρος 1 του παραρτήματος II της απόφασης 2007/777/ΕΚ θα πρέπει να αναφέρεται στην περιφερειοποίηση όπως περιγράφεται στη στήλη 3 του πίνακα στο μέρος 1 του παραρτήματος I του κανονισμού (ΕΚ) αριθ. 798/2008 και είναι εφαρμοστέα για τη χρονική περίοδο που καθορίζεται στο εν λόγω παράρτημα με βάση τις ημερομηνίες έναρξης και λήξης στις στήλες 6Α και 6Β.
(9)
Επομένως, το παράρτημα II μέρος 1 της απόφασης 2007/777/ΕΚ θα πρέπει να τροποποιηθεί.
(10)
Κατά συνέπεια, θα πρέπει να τροποποιηθεί αναλόγως η απόφαση 2007/777/ΕΚ.
(11)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα II της απόφασης 2007/777/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Μαρτίου 2015.

Labels: 3
17
18
6